b'\n_START_ARTICLE_\nNiilo J\xc3\xa4\xc3\xa4skinen\n_START_PARAGRAPH_\nArvo Niilo Ilmari J\xc3\xa4\xc3\xa4skinen (s. 16. syyskuuta 1958 Mikkeli) on suomalainen oikeustieteen tohtori ja Euroopan unionin tuomioistuimen tuomari vuodesta 2019. Vuosina 2009\xe2\x80\x932015 J\xc3\xa4\xc3\xa4skinen toimi Euroopan unionin tuomioistuimen julkisasiamiehen\xc3\xa4. H\xc3\xa4n oli ensimm\xc3\xa4inen julkisasiamiehen\xc3\xa4 toiminut suomalainen. J\xc3\xa4\xc3\xa4skinen oli korkeimman hallinto-oikeuden j\xc3\xa4sen vuosina 2003\xe2\x80\x932009 ja 2015\xe2\x80\x932019.\n_START_SECTION_\nKoulutus ja ura\n_START_PARAGRAPH_\nJ\xc3\xa4\xc3\xa4skinen valmistui vuonna 1980 oikeustieteen kandidaatiksi ja vuonna 1982 oikeustieteen lisensiaatiksi Helsingin yliopistosta. Vuonna 1984 h\xc3\xa4nest\xc3\xa4 tuli varatuomari. Oikeustieteen tohtoriksi h\xc3\xa4n v\xc3\xa4itteli 4. syyskuuta 2008 Helsingin yliopistossa tarkastetulla v\xc3\xa4it\xc3\xb6skirjalla "Eurooppalaistuvan oikeuden oikeusteoreettisia ongelmia" (engl. The Europeanization of Law - Jurisprudential Problems). Vuodesta 2013 J\xc3\xa4\xc3\xa4skinen on ollut Helsingin yliopiston eurooppaoikeuden ja yleisen oikeustieteen dosentti._NEWLINE_Vuodet 1979\xe2\x80\x931980 J\xc3\xa4\xc3\xa4skinen toimi Helsingin yliopistossa tutkimusavustajana. Vuosina 1981\xe2\x80\x931983 h\xc3\xa4n hoiti yliopistolla assistenttin ja amanuenssin teht\xc3\xa4vi\xc3\xa4. Vuosina 1983\xe2\x80\x931984 h\xc3\xa4n ty\xc3\xb6skenteli Rovaniemen tuomiokunnan notaarina ja k\xc3\xa4r\xc3\xa4j\xc3\xa4tuomarina, kunnes palasi j\xc3\xa4lleen Helsingin yliopistoon yleisen oikeustieteen assistentiksi vuosiksi 1984\xe2\x80\x931986. Vuonna 1986 h\xc3\xa4n toimi my\xc3\xb6s viransijaisena yleisen oikeustieteen professorina.\n_START_SECTION_\nMinisteri\xc3\xb6iss\xc3\xa4\n_START_PARAGRAPH_\nYliopistosta J\xc3\xa4\xc3\xa4skinen siirtyi vuosiksi 1987\xe2\x80\x931989 oikeusministeri\xc3\xb6\xc3\xb6n lains\xc3\xa4\xc3\xa4d\xc3\xa4nt\xc3\xb6neuvokseksi. H\xc3\xa4n toimi samassa teht\xc3\xa4v\xc3\xa4ss\xc3\xa4 my\xc3\xb6s ulkoministeri\xc3\xb6ss\xc3\xa4 vuosina 1989\xe2\x80\x931990. Vuodesta 1990 vuoteen 1995 J\xc3\xa4\xc3\xa4skinen oli j\xc3\xa4lleen oikeusministeri\xc3\xb6n lains\xc3\xa4\xc3\xa4d\xc3\xa4nt\xc3\xb6neuvos toimien samalla ETA-yksik\xc3\xb6n p\xc3\xa4\xc3\xa4llikk\xc3\xb6n\xc3\xa4. Vuosina 1990\xe2\x80\x931992 J\xc3\xa4\xc3\xa4skinen oli Suomen EU-j\xc3\xa4senyysneuvottelujen neuvotteluryhm\xc3\xa4n j\xc3\xa4sen. H\xc3\xa4n toimi oikeudellisia ja institutionaalisia kysymyksi\xc3\xa4 k\xc3\xa4sitelleiden ty\xc3\xb6ryhmien puheenjohtajana. K\xc3\xa4yt\xc3\xa4nn\xc3\xb6ss\xc3\xa4 J\xc3\xa4\xc3\xa4skinen oli vastuussa EU-lains\xc3\xa4\xc3\xa4d\xc3\xa4nn\xc3\xb6n siirt\xc3\xa4misest\xc3\xa4 suomalaiseen lains\xc3\xa4\xc3\xa4d\xc3\xa4nt\xc3\xb6\xc3\xb6n._NEWLINE_Vuonna 1995 suuresta valiokunnasta tuli eduskunnan EU:ta koskevien asioiden valmisteleva toimielin ja J\xc3\xa4\xc3\xa4skinen siirtyi eduskunnan kanslian valiokuntaneuvokseksi. H\xc3\xa4n toimi suuren valiokunnan sihteerin\xc3\xa4 sek\xc3\xa4 EU-sihteerist\xc3\xb6n p\xc3\xa4\xc3\xa4llikk\xc3\xb6n\xc3\xa4 vuoteen 2000._NEWLINE_J\xc3\xa4\xc3\xa4skinen toimi vuonna 2003 valtioneuvoston kanslian selvitysmiehen\xc3\xa4 EU:n toimivaltaa ja Ahvenanmaan asemaa koskevassa asiassa sek\xc3\xa4 oikeusministeri\xc3\xb6n selvitysmiehen\xc3\xa4 Ahvenanmaan maakuntalakien valvontaan liittyviss\xc3\xa4 erityiskysymyksiss\xc3\xa4 vuonna 2005. Vuonna 2006 J\xc3\xa4\xc3\xa4skinen toimi yhdess\xc3\xa4 Jorma Rantasen kanssa opetusministeri\xc3\xb6n selvitysmiehen\xc3\xa4 yliopistojen taloudellisen ja hallinnollisen aseman uudistamista koskevassa selvityksess\xc3\xa4.\n_START_SECTION_\nKorkeimmassa hallinto-oikeudessa ja EU:n tuomioistuimessa\n_START_PARAGRAPH_\nHein\xc3\xa4kuusta 2000 joulukuuhun 2002 J\xc3\xa4\xc3\xa4skinen toimi korkeimman hallinto-oikeuden ylim\xc3\xa4\xc3\xa4r\xc3\xa4isen\xc3\xa4 hallintoneuvoksena. Tammikuussa 2003 h\xc3\xa4nest\xc3\xa4 tuli varsinainen hallintoneuvos._NEWLINE_J\xc3\xa4\xc3\xa4skinen j\xc3\xa4i hallintoneuvoksen teht\xc3\xa4v\xc3\xa4st\xc3\xa4 virkavapaalle vuosiksi 2009\xe2\x80\x932015 kun h\xc3\xa4net nimitettiin 25. helmikuuta 2009 Euroopan unionin tuomioistuimen julkisasiamieheksi (engl. advocate-general) 7. lokakuuta 2009 alkaneelle kuusivuotiskaudelle. Lokakuussa 2012 h\xc3\xa4net valittiin ensimm\xc3\xa4iseksi julkisasiamieheksi yhden vuoden toimikaudeksi. J\xc3\xa4\xc3\xa4skinen toimi julkisasiamiehen\xc3\xa4 lokakuuhun 2015 saakka, jonka j\xc3\xa4lkeen h\xc3\xa4n palasi korkeimpaan hallinto-oikeuteen toimien oikeusneuvoksena 2015\xe2\x80\x932019 sek\xc3\xa4 korkeimman hallinto-oikeuden presidentin sijaisena 2018\xe2\x80\x932019._NEWLINE_J\xc3\xa4\xc3\xa4skinen nimitettiin Euroopan unionin tuomioistuimen tuomariksi Allan Rosasin seuraajaksi. J\xc3\xa4\xc3\xa4skisen toimikausi alkoi 7. lokakuuta 2019 ja p\xc3\xa4\xc3\xa4ttyy 6. lokakuuta 2021.\n_START_SECTION_\nLuottamustoimia\n_START_PARAGRAPH_\nJ\xc3\xa4\xc3\xa4skinen on ollut Suomen Kulttuurirahaston s\xc3\xa4\xc3\xa4ti\xc3\xb6n hallituksen j\xc3\xa4sen, vuosina 2003\xe2\x80\x932006 varapuheenjohtaja ja vuosina 2006\xe2\x80\x932009 puheenjohtaja. Sittemmin h\xc3\xa4n on kuulunut rahaston hallintoneuvostoon. H\xc3\xa4n on my\xc3\xb6s Europ\xc3\xa4ische Rechtsakademien (ERA) Board of Trusteesin j\xc3\xa4sen vuodesta 2003.'